ΓΡΑΠΤΗ ΕΡΩΤΗΣΗ E-1648/98

υποβολή: Mihail Papayannakis (GUE/NGL) προς την Επιτροπή

(29 Μαΐου 1998)

Θέμα: Κατασκευή και λειτουργία φραγμάτων στο Νέστο

Σε δύο προηγούμενες ερωτήσεις μου (Ε-2676/96(1) και Ε-1286/97(2)) σχετικά με το φράγμα του Νέστου, η Επιτροπή είχε απαντήσει ότι "οι ελληνικές αρχές έχουν χαρακτηρίσει το δέλτα του Νέστου ως ζώνη ειδικής προστασίας σύμφωνα με το άρθρο 4 της οδηγίας 79/409/ΕΟΚ(3) περί προστασίας της πτερωτής πανίδας και έχουν επιπλέον προτείνει το δέλτα του Νέστου ως τοποθεσία κοινοτικής σημασίας για το δίκτυο Natura 2000, βάσει της οδηγίας περί ενδιαιτημάτων αρ. 92/43/ΕΟΚ(4), σε περιοχή ευρύτερη από εκείνη της ΖΕΠ".

Λαμβάνοντας υπόψη ότι:

- τα φράγματα της ΔΕΗ στο Νέστο αποτελούν έργο μεγάλης εμβέλειας που θα έχει σοβαρότατες επιπτώσεις σε μία ευρύτατη περιοχή εντός της οποίας υπάρχουν και προστατευόμενες ζώνες, συγκεκριμένα δε, η κατασκευή και λειτουργία των έργων της ΔΕΗ θα θίξει το διεθνούς σημασίας υγρότοπο του Νέστου και το αισθητικής αξίας δάσος του Νέστου κατάντην των φραγμάτων λόγω της μείωσης των ποσοτήτων γλυκού νερού, της αυξομείωσης της στάθμης των υδάτων του ποταμού και της κατακράτησης των φερτών υλών,

- τέθηκαν σε λειτουργία οι τουρμπίνες παραγωγής ρεύματος στο φράγμα του Θησαυρού, προγραμμίζεται η πλήρωση του ταμιευτήρα της Πλατανόβρυσης, ενώ πρόκειται να κατασκευαστεί και μια χοάνη υδροληψίας με σκοπό την εκτροπή ποσοτήτων νερού του ποταμού ώστε να αρδευτεί ο κάμπος της Δράμας, το δε έργο της χοάνης και γενικότερα τα αρδευτικά έργα δεν έχουν συμπεριληφθεί στη ΜΠΕ και άρα οι επιπτώσεις τους είναι άγνωστες,

- τους τελευταίους μήνες σημειώθηκε έκλυση υδροθείου άγνωστης προέλευσης στον ταμιευτήρα του Θησαυρού, στην όλη περιοχή του οποίου συνεχίζεται το φαινόμενο των κατολισθήσεων,

- η Επιτροπή, σύμφωνα με τις απαντήσεις της, παρακολουθεί εκ του σύνεγγυς και με μεγάλη προσοχή την υπόθεση αυτή,

ερωτάται η Επιτροπή εάν σκοπεύει να ζητήσει την εκπόνηση ειδικών μελετών ώστε να αξιολογηθούν επαρκώς οι επιπτώσεις των έργων στο οικοσύστημα του Νέστου και τι περαιτέρω μέτρα πρόκειται να λάβει εάν διαπιστώσει παραβίαση των οδηγιών 79/409/ΕΟΚ, 85/337/ΕΟΚ και 92/43/ΕΟΚ.

Απάντηση του καςBjerregaard εξ ονόματος της Επιτροπής

(26 Ιουνίου 1998)

Στο πλαίσιο της εξέτασης της προσφυγής που κατετέθη για το ίδιο θέμα, η Επιτροπή απευθύνθηκε στις ελληνικές αρχές οι οποίες έδωσαν πληροφορίες σχετικά με την άδεια και την πρόοδο των εργασιών, καθώς και με τις μελέτες που εκπονούνται όσον αφορά τις επιπτώσεις των φραγμάτων σε ζώνες που έχουν καταταχθεί σύμφωνα με την οδηγία 79/409/ΕΟΚ του Συμβουλίου, της 2 Απριλίου 1979, περί της διατηρήσεως των αγρίων πτηνών ή που έχουν προταθεί σύμφωνα με την οδηγία 92/43/ΕΟΚ του Συμβουλίου, της 21ης Μαΐου 1992, περί της διατηρήσεως των φυσικών οικοτόπων καθώς και της άγριας πανίδας και χλωρίδας.

Πρόσφατα οι προσφεύγοντες απέστειλαν στην Επιτροπή συμπληρωματικά έγγραφα, τα οποία προσκομίζουν νέα στοιχεία. Η Επιτροπή θα εξετάσει τα εν λόγω στοιχεία, καθώς και τις απαντήσεις των ελληνικών αρχών, ώστε να αποφασίσει κατά πόσον θα δώσει συνέχεια στην υπόθεση αυτή. Θα ληφθούν, επίσης, υπόψη οι πληροφορίες που παρέχονται από το Αξιότιμο Μέλος του Κοινοβουλίου.

Εφόσον η Επιτροπή θεωρήσει ότι η Ελλάδα δεν εξεπλήρωσε τις υποχρεώσεις που απορρέουν από την κοινοτική νομοθεσία, θα λάβει τα μέτρα που προβλέπονται από τη συνθήκη ΕΚ (άρθρο 169).

(1) ΕΕ C 83, 14.3.1997, σελ. 47.

(2) ΕΕ C 373, 9.12.1997, σελ. 101.

(3) ΕΕ L 103, 25.4.1979, σελ. 1.

(4) ΕΕ L 206, 22.7.1992, σελ. 7.